## Bilag 2 – Opgavens omfang

# Opgavens omfang

## Baggrund

Folketinget har ansvaret for indvendige vedligeholdelses- og ombygningsarbejder i de bygninger, Folketinget forvalter ejerskabet af (Christiansborg Slot, Søndre Ridebanefløj, Søndre Løngang, Kirke Løngang, Forbindelsesbygningen, Provianthuset, Rigsdagsgården 11A-13B, og Chr. Brygge 6) og i Folketingets medlemsboliger (Tordenskjoldgade 1, 3, 5, 7, 9 og Anker Heegaards Gade 7a, b, c), i alt ca. 68.000 brutto-m2.

Tordenskjoldgade omfatter i alt 49 lejemål på 40-70 m2 fordelt på i alt 5 trappeopgange. Herudover er der ca. 800 m2 kontor og 700 m2 kælder. Anker Heegaards Gade omfatter 41 lejligheder. Lejlighederne er 2-værelses lejligheder på ca. 60 m2. Ejendommen har et samlet areal på ca. 2.900 m2 ekskl. kælder og opbevaringsrum på 6. sal.

Rammeaftalen omfatter arbejder på alle ejendomme i Folketingets ejendomsportefølje. Folketingets ejendomsportefølje kan ændre sig i rammeaftalens løbetid, og opgavernes placering vil skulle tilpasses tilsvarende.

Der forventes i den kommende 4 års periode at blive gennemført vedligeholdelses- og ombygningsopgaver, hvor honoraret som ingeniørrådgiver samlet forventes at ville udgøre omkring 2 mio. kr. ekskl. moms.

Klienten vil anvende Rammeaftalen til løbende indkøb af de af Rammeaftalen omfattede ydelser, men Kunden er ikke forpligtet til at aftage noget mindstemål af ydelser, ligesom Kunden er berettiget til at erhverve tilsvarende ydelser fra andre rådgivere.

## Rådgiverens ydelser

Rådgivningen omfatter generelt ydelser i henhold til FRI og DANSKE ARK’s Ydelsesbeskrivelse, ”Byggeri og Planlægning”, 2012.

Fagligt spænder opgaverne primært inden for følgende områder:

* Konstruktioner
* VVS
* Ventilation
* Køling
* Automatik
* EL og EDB-installationer
* Energirådgivning
* Brandrådgivning
* Bygningssyn

## Opgaver – eksempler

Som eksempler på opgaver kan det oplyses, at Folketinget i de senere år blandt andet har gennemført følgende projekter med bistand fra eksterne rådgivere:

* Etablering af ny besøgsindgang
* Ombygning af hovedindgang og indgang i Provianthuset i forbindelse med sikkerhedsopgradering
* Flytning af værksteder fra Christiansborgs kælder til Christians Brygge
* Etablering af nyt servicecenter
* Installering af AV-udstyr i mødelokaler
* Gennemførelse af diverse energisparetiltag
* Diverse indretnings- og moderniseringsprojekter
* Køleanlæg i Snapstinget
* Kortlæggelse af flugtveje på Folketingets arealer
* Etablering af tårnrestaurant